b"\n_START_ARTICLE_\nKontakt-5\n_START_PARAGRAPH_\nKontakt-5 (rus. \xd0\x9a\xd0\xbe\xd0\xbd\xd1\x82\xd0\xb0\xd0\xba\xd1\x82-5) - TSRS konstrukcijos antros kartos (kai kuriuose \xc5\xa1altiniuose - tre\xc4\x8dios) reaktyvieji \xc5\xa1arvai, skirti apsaugoti nuo subkalibrini\xc5\xb3 ir kumuliacini\xc5\xb3 \xc5\xa1arvamu\xc5\xa1i\xc5\xb3 sviedini\xc5\xb3, sukurti Rusijos Plieno MTI (\xd0\x9d\xd0\x98\xd0\x98 \xd0\xa1\xd1\x82\xd0\xb0\xd0\xbb\xd0\xb8). Tai pirmieji reaktyvieji \xc5\xa1arvai, kurie efektyviai \xc4\xafveikia \xc5\xa1iuolaikinius APFSDS tipo (\xc5\xa1arvamu\xc5\xa1ius stabilizatorinius laikiklinius) \xc5\xa1arvamu\xc5\xa1ius sviedinius._NEWLINE_Pirm\xc4\x85 kart\xc4\x85 panaudoti 1985 m. T-80U tankuose. Kontakt-5 sudarytas i\xc5\xa1 25\xc3\x9713 cm d\xc4\x97\xc5\xbeu\xc4\x8di\xc5\xb3, kuriose sprogstamosios med\xc5\xbeiagos (SM) plok\xc5\xa1t\xc4\x97 \xc4\xafterpta tarp dviej\xc5\xb3 plieno plok\xc5\xa1\xc4\x8di\xc5\xb3. Plok\xc5\xa1t\xc4\x97s sud\xc4\x97tos taip, kad sprogus SM plieno plok\xc5\xa1t\xc4\x97s ima greitai jud\xc4\x97ti \xc4\xaf \xc5\xa1on\xc4\x85. Kumuliacinio u\xc5\xbetaiso \xc4\x8diurk\xc5\xa1l\xc4\x97 turi pramu\xc5\xa1ti didesn\xc4\xaf stor\xc4\xaf plieno, negu realus plok\xc5\xa1t\xc4\x97s storis, nes \xc4\xaf \xc4\x8diurk\xc5\xa1l\xc4\x99 vis slenka dar nepramu\xc5\xa1ta plok\xc5\xa1t\xc4\x97s dalis. Kinetinis penetratorius, veikiamas slenkan\xc4\x8dios plok\xc5\xa1t\xc4\x97s, pasukamas \xc4\xafstri\xc5\xbeai arba net suskaldomas \xc4\xaf gabalus. Pramu\xc5\xa1amasis sm\xc5\xabgis ima veikti didesniame plote, d\xc4\x97l ko pramu\xc5\xa1amoji geba suma\xc5\xbe\xc4\x97ja._NEWLINE__NEWLINE_Blokelio sprogstamoji med\xc5\xbeiaga nedetonuoja per\xc5\xa1ovus kulkomis iki 12,7 mm kalibro imtinai, pramu\xc5\xa1us sviedini\xc5\xb3 skeveldroms, nuo degan\xc4\x8dio napalmo._NEWLINE_Kontakt-5 komplektas, sveriantis iki 2 ton\xc5\xb3, sustiprina apsaug\xc4\x85 nuo kumuliacini\xc5\xb3 sviedini\xc5\xb3 1,9\xc2\xa0\xe2\x80\x93 2,0 kartus, o nuo subkalibrini\xc5\xb3 \xc5\xa1arvamu\xc5\xa1i\xc5\xb3 sviedini\xc5\xb3 - 1,2 karto (gamintojo duomenys), suma\xc5\xbeindami pramu\xc5\xa1amum\xc4\x85 19%._NEWLINE_Kontakt-5 veiksmingumas i\xc5\xa1bandytas Vokietijos Bundesvero ir Jungtini\xc5\xb3 Valstij\xc5\xb3 armijos. Vokie\xc4\x8diai i\xc5\xa1band\xc4\x97 K-5, u\xc5\xbed\xc4\x97t\xc4\x85 ant senesni\xc5\xb3 T-72 tank\xc5\xb3. \xc5\xbdurnalo \xe2\x80\x9eJane's International Defence Review\xe2\x80\x9c korespondentas Pentagone Lelandas Nesas patvirtino, kad \xe2\x80\x9eu\xc5\xbed\xc4\x97tas ant T-72 tank\xc5\xb3 Kontakt-5 juos padar\xc4\x97 atsparius JAV tank\xc5\xb3 M1 Abrams 120 mm patrank\xc5\xb3 APFSDS tipo M829 \xc5\xa1ovini\xc5\xb3 skurdinto urano penetratoriams, nors \xc5\xa1ie buvo tada galingiausi tank\xc5\xb3 \xc5\xa1oviniai.\xe2\x80\x9c Taip buvo tada, kai penetratorius pataikydavo \xc4\xaf reaktyvini\xc5\xb3 \xc5\xa1arv\xc5\xb3 blokelius, kurie tada deng\xc4\x97 60% frontalin\xc4\x97s T-72 projekcijos._NEWLINE_Buvo sukurti nauji \xc5\xa1oviniai (M829A2 ir M829A3), kuri\xc5\xb3 kinetiniai penetratoriai buvo patobulinti, kad \xc4\xafveikt\xc5\xb3 Kontakt-5 \xc5\xa1arvus. M829A2 \xc5\xa1oviniai buvo skirti \xc4\xafveikti b\xc5\xabtent Kontakt-5 \xc5\xa1arvams, o M829A3 - \xc4\xafveikti dar tobulesnes Kontakt-5 ateities versijas._NEWLINE_Kaip atsakas \xc4\xaf M829A3 \xc5\xa1ovinius Rusijoje sukurti reaktyvieji \xc5\xa1arvai Relikt, kurie, kaip teigiama, yra dukart efektyvesni u\xc5\xbe Kontakt-5. Jie susprogdinami komanda prie\xc5\xa1 penetratoriui pasiekiant \xc5\xa1arv\xc5\xb3 blokel\xc4\xaf pagal radaro informacij\xc4\x85. Jie gali b\xc5\xabti u\xc5\xbed\xc4\x97ti ant T-72B ir T-90 tank\xc5\xb3. Relikt buvo bandomi Leningrado karin\xc4\x97je apygardoje. Relikt n\xc4\x97ra naudojami Rusijos tankuose._NEWLINE_Kontakt-5 \xc5\xa1arvai naudojami Rusijos ir Ukrainos kariuomen\xc4\x97se."